Tussenverkiesings bevestig hoe politieke wind waaiFlorence Roberts Die DA het Woensdag een wyk bygekry en een wyk verloor in ŉ reeks tussenverkiesings wat bevestig het hoe die politieke strome in Suid-Afrika aan’t verander is. Die party in blou het in die Wes-Kaap ŉ plattelandse en oorwegend bruin wyk op Barrydale in die Klein-Karoo met groot gemak by die ANC afgeneem in ŉ tussenverkiesing waar die ANC nie gestaan het nie. In Johannesburg se kosmopolitiese suidelike voorstede het die DA gemaklik gewen, ŉ wyk met ŉ sterk swart middelklasstem behou en een waar die township-stem in groter getalle as die welvarende wit Engelse stem opgedaag het, aan die ANC afgestaan. Maar die storie van die dag lê in Roodepoort, waar die DA die Roodekrans-gebied gemaklik maar futloos behou het terwyl die party, soos in die algemene verkiesing, ŉ beduidende deel van sy wit, Afrikaanse steun afgestaan het aan die VF Plus. Een ding wat nie twee is nie, is dat die DA weliswaar meerderheidsteun onder wit Afrikaanse kiesers in die noorde van die land geniet, maar besig is om ŉ redelike groot deel van daardie steun aan die VF Plus in te boet – en op die oog af nie ŉ onmiddellike en spesifieke plan in werking het om dit te takel nie. Op daardie ingesteldheid kapitaliseer die VF Plus tans. Die wyk in Roodepoort is Johannesburg wyk 83. Dr. Florence Roberts (DA) het 3 301 stemme gekry teen 1 081 vir die VF Plus, 223 vir die ANC en 40 vir die EFF. Dit verteenwoordig ŉ swaai van 16 persentasiepunte teen die DA sedert 2016. In die suide van Johannesburg sluit wyk 54 Ridgeway, Suideroord en Mondeor in. Stuart Marais (DA) het 2 776 stemme gekry teen 916 vir die ANC en 355 vir die EFF. Dit verteenwoordig ŉ swaai van drie persentasiepunte na die DA sedert 2016. Die uitslag waarop die DA miskien die trotsste sal wees kom uit Johannesburg wyk 112, naamlik Noordwyk in Midrand – ŉ wyk met ŉ groot, opkomende swart middelklasstem. Lerato Mpheto (DA) het die wyk behou en die party se steun met ŉ persentasiepunt uitgebrei deur 1 345 stemme te trek teen 1 101 vir die ANC en 427 vir die EFF. Die ANC sal in sy noppies wees met die afneem van wyk 109 in Johannesburg van die DA. Die wyk bestaan uit ŉ deel van Alexandra en ŉ deel van Sandton en die swaai van sowat agt persentasiepunte teen die DA is grootliks omdat die Alexandra-deel van die wyk vergelykenderwys sterker as in 2016 by die stembus opgedaag het, terwyl die Sandton-deel dit nie gedoen het nie. Liaquad Ebrahim (ANC) het 2 566 stemme gekry teen 1 925 vir die DA en 526 vir die EFF.